ការសម្ភាសរបស់លោកយាយ ខេង យឺន

ក៖ អ្នកសម្ភាសឈ្មោះជាង ស៊ីអ៊ាវ

ខ៖ អ្នកទទួលការសម្ភាសឈ្មោះ ខេង យឺន។

ការសង្ខេបប្រវត្តិរបស់លោកយាយ ខេង យឺន

លោកយាយ ខេង យឺនមានអាយុ៧២ឆ្នាំ នៅក្នុងឆ្នាំ២០២០ មានភេទស្រី មានទីលំនៅបច្ចុប្បន្ននៅភូមិទី៨ ឃុំស្រែសង្គម ស្រុកកោះញ៉ែក ខេត្តមណ្ឌលគិរី។

ក៖ ចឹងជាដំបូងចៅអរគុណច្រើនយាយដែរអោយចៅពិភាក្សាជាមួយយាយទាក់ទងពីប្រវត្តិរបស់យាយ ហើយចៅដាក់ការសម្ភាសទាំងអស់នេះទៅក្នុងវេបសាយរបស់សាលាដែរមានឈ្មោះថាBYU ហើយការសម្ភាសទាំងអស់នេះចៅហ្នឹងដាក់ទៅក្នុងវេបសាយសាលាដើម្បីតំកល់ទុកអោយកូនចៅជំនាន់ក្រោយរបស់យាយបានស្គាល់បានដឹងពីប្រវត្តិឪពុកម្ដាយហ្នឹងដូនតា ចឹងចៅសូមអនុញ្ញាតិយាយដើម្បីដាក់ការសម្ភាសទាំងអស់ហ្នឹងទៅក្នុងវេបសាយសាលាបានអត់យាយ?

ខ៖ ដាក់ទៅ។

ក៖ បាទយាយ!

ខ៖ មានអី។

ក៖ បាទចឹងសំរាប់ចៅ…?

ខ៖ ពីប្រវត្តិជូចត់ហ្នឹងវាជូចត់ហើយវាតាមឪពុកស្លាប់មិនបានកាន់ឆ្អឹងផងគេវ៉ៃចោល។

ក៖ បាទយាយចឹងសំរាប់ចៅជាអ្នកសម្ភាសយាយចៅមានឈ្មោះថាជាង ស៊ីអ៊ាវហើយថ្ងៃខែដែរចៅសម្ភាសយាយគឺនៅថ្ងៃទី៨ខែ៤ឆ្នាំ២០២០ហើយការសម្ភាសទាំងអស់ហ្នឹងគឺធ្វើឡើងនៅភូមិហ្នឹងភូមិអីគេយាយ?

ខ៖ ភូមិអីទីប្រាំបី។

ក៖ ភូមិទីប្រាំបី?

ខ៖ ចា៎!

ក៖ ចុះឃុំអីគេនៅហ្នឹង?

ខ៖ ឃុំស្រែសង្គម។

ក៖ ស្រីសង្គម?

ខ៖ ស្រែសង្គម។

ក៖ ស្រែសង្គមចុះស្រុក?

ខ៖ ស្រុកកោះញ៉ែក។

ក៖ ស្រុកកោះញ៉ែក ខេត្តមណ្ឌលគិរី?

ខ៖ ហ្នឹងហើយ!

ក៖ ចុះយាយចឹងឈ្មោះពេញទាំងត្រកូលរបស់យាយឈ្មោះអីគេយាយ?

ខ៖ ខ្ញុំ?

ក៖ បាទ!

ខ៖ ខ្ញុំឈ្មោះយឺន។

ក៖ ប៉ុន្តែត្រកូលឈ្មោះអីគេយាយអីយឺន?

ខ៖ ខេង។

ក៖ ខេង យឺន?

ខ៖ ខេង យឺន។

ក៖ អូ៎ចុះមានឈ្មោះហៅក្រៅអត់យាយ យាយធ្លាប់មាននរណាគេហៅក្រៅយាយឈ្មោះអីផ្សេងអត់?

ខ៖ អត់មានណាទេមានតែប៉ុណ្ណឹង!

ក៖ អូ៎ចឹងហោសអូ៎ចុះកាលពីក្មេងធ្លាប់មានឪពុកម្ដាយបងប្អូនយាយអីលេងអត់?

ខ៖ ហៅមានឪពុកម្ដាយខ្ញុំមានបានឪពុកខ្ញុំគេកាលសង្គមអាពតហ្នឹងគេនាំទៅស្រុកលិចៗគិតទៅឪពុកខ្ញុំបែកវ៉ៃចោលអស់ទៅមានបានកាន់ឆ្អឹងឪពុកមិនដឹងស្លាប់នៅកន្លែងណា។

ក៖ អូ៎បាទយាយប៉ុន្តែអើចឹងយាយសព្វថ្ងៃយាយអាយុប៉ុន្មានទៅ?

ខ៖ ខ្ញុំអាយុប៉ែត្រពីរហើយ!

ក៖ ប៉ែត្រពីរណេះយាយណេះ?

ខ៖ ចា៎!

ក៖ អូ៎ចុះយាយកើតនៅថ្ងៃខែ…?

ខ៖ ហេ៎ចិតពីរ។

ក៖ ចិតពីរណេះយាយ?

ខ៖ ចា៎នៅចិតពីរ។

ក៖ អូ៎ចុះយាយកើតនៅថ្ងៃខែឆ្នាំណាយាយចាំទេ?

ខ៖ ខ្ញុំអត់ចាំទេ។

ក៖ ជំនាន់ណុងយូរហើយណេះយាយណេះ?

ខ៖ ចា៎ខ្ញុំដឹងតែចិតពីរហ្នឹងតែម៉ង។

ក៖ អូ៎ចុះឆ្នាំច័ន្ទគតិជូត ឆ្លូវ ខាល ថោះយាយដឹងយាយឆ្នាំអីគេអត់?  
ខ៖ ខ្ញុំឆ្នាំមមី។

ក៖ មមីណេះយាយណេះ?

ខ៖ ចា៎!

ក៖ ចុះស្រុកកំណើតដែរយាយកើតម៉ងយាយកើតនៅណាយាយ?

ខ៖ ស្រុកកំណើតខ្ញុំកើតម៉ងនៅនេះហោសនៅអើភូមិកណ្ដាល នៅភូមិកណ្ដាល ឃុំកំពង់សឹង។

ក៖ ឃុំកំពង់សឹង?

ខ៖ មកនៅភូមិកណ្ដាល ភូមិកណ្ដាល ឃុំកំពង់សឹងស្រុកឥឡូវគេហៅស្រុកព្រះស្ដេចឥឡូវគេហៅស្រុកបាភ្នំវិញហើយ!

ក៖ អូ៎!

ខ៖ ពីដើមគេហៅស្រុកបាភ្នំ ខេត្តព្រៃវែង។

ក៖ ស្រុកបាភ្នំណេះយាយណេះ?

ខ៖ អើស្រុកព្រះស្ដេចឥឡូវគេហៅស្រុកបាភ្នំវិញ។

ក៖ អូ៎!

ខ៖ ឥឡូវគេហៅស្រុកព្រះស្ដេច។

ក៖ គេបែងចែកខ័ណ្ឌជាពីរមែនយាយរឺមួយក៏ម៉េច?

ខ៖ អើ!

ក៖ ពីមុនស្រុកព្រះស្ដេចហ្នឹងធំមែនបានគេ..?

ខ៖ បែបធំហើយយ៉ាងស្រុកព្រះស្ដេចហ្នឹងទើបគេកាត់ពីសង្គ្រាមហើយទេបានគេដាក់ស្រុកព្រះស្ដេចហ្នឹងហោស!

ក៖ អូ៎!

ខ៖ កាលមិនទាន់កើតសង្រ្គាមហ្នឹងគេហៅស្រុកបាភ្នំ ខេត្តព្រៃវែង។

ក៖ ប៉ុន្តែចុះឥឡូវបច្ចុប្បន្នឥឡូវ?

ខ៖ ជំនាន់ឥឡូវគេហៅស្រុកព្រះស្ដេចអត់ទេគេហៅស្រុកបាភ្នំវិញ។

ក៖ ស្រុកបាភ្នំ?

ខ៖ អើស្រុកបាភ្នំស្រុកព្រះស្ដេច។

ក៖ ស្រុកព្រះស្ដេចមែនទេណេះយាយណេះ?

ខ៖ មែនទេឥឡូវហោសដាក់បាភ្នំទៅអើដាក់បាភ្នំដាក់ខេត្តព្រៃវែង អើកើតជំនាន់ណុងដាក់ស្រុកព្រះស្ដេចម៉ងទៅ។

ក៖ ហ្នឹងឥឡូវស្រុកព្រះស្ដេចណេះយាយណេះ?

ខ៖ ហ្នឹងហើយដាក់ស្រុកព្រះស្ដេចម៉ងទៅ។

ក៖ អូ៎ចុះអើយាយមានបងប្អូនបង្កើតចំនួនប៉ុន្មាននាក់យាយ?

ខ៖ ខ្ញុំបងប្អូនបង្កើតមើលមេមួយនៅតែពីរនាក់ទេមកឪខ្ញុំមានប្រពន្ធក្រោយនៅបីនាក់ទាំងអស់មានប្រាំនាក់។

ក៖ អូ៎ប៉ុន្តែពួកគាត់ស្លាប់អស់ហើយនៅតែយាយរឺមួយក៏ម៉េច?

ខ៖ នៅប្រាំនាក់ប្រុសបីស្រីពីរអាស្រីមើលប្រុសបួនប្រុសបីមើលអាទិត្យដៃមួយហ្នឹងប្រុសប្រាំប្រុសពីរ។

ក៖ ស្រីបី?

ខ៖ ស្រីបីហ្នឹងហើយ!

ក៖ ប៉ុន្តែនៅរស់ប៉ុន្មាននាក់យាយ?

ខ៖ នៅទាំងអស់ហ្នឹង!

ក៖ នៅទាំងអស់ហោស?

ខ៖ ចា៎នៅទាំងប្រាំនាក់ហ្នឹង!

ក៖ អូ៎ប៉ុន្តែយាយអាចប្រាប់ឈ្មោះពួកគាត់បានពួកគាត់ឈ្មោះអីគេយាយ?

ខ៖ ឈ្មោះមុនដំបូងហេស?

ក៖ បាទបងគេបង្អស់ហាស?

ខ៖ បងគេបង្អស់មានតែខ្ញុំ។

ក៖ អូ៎យាយហោស?

ខ៖ ចា៎ប្រាប់អ្នកស្លាប់ដែរ។

ក៖ អើអាចប្រាប់ើអ្នកស្លាប់ក៏បានដែរយាយមានអ្នកស្លាប់អត់យាយ?

ខ៖ មានស្លាប់អើអ្នកស្លាប់ច្រើនណាស់។

ក៖ ច្រើនហោស?

ខ៖ ប្រាប់មិនអស់ទេ។

ក៖ ចឹងយាយប្រាប់តែអ្នករស់ទៅចឹង?

ខ៖ ប្រាប់តែអ្នករស់ទៅ។

ក៖ បាទៗ!

ខ៖ ហ្នឹងហើយប្រសប់អ្នកហោសណែដូក ដាច់ អើសំអានអាហ្នឹងៗប្អូនខ្ញុំនេះបងគេនិយាយសែម សែមពៅគេហ្នឹងហើយមិនប្រាំនាក់ទាំងសែមហ្នឹងហើយប្រាំតែសែមហ្នឹង!

ក៖ អូ៎បាទយាយចុះយាយគិតថាយាយអើបងប្អូនរបស់យាយសព្វថ្ងៃឥឡូវគាត់នៅណាខ្លះយាយ?

ខ៖ នៅក្នុងភូមិហ្នឹងនៅហ្នឹងស្រុកហ្នឹង!

ក៖ នៅស្រុកហ្នឹងទាំងអស់គា្នហោស?

ខ៖ នៅស្រុកទាំងអស់។

ក៖ ចឹងចេញមកតែយាយមួយមកនៅជាមួយកូន?

ខ៖ ចេញមកតែខ្ញុំមកជាមួយកូនមកជាមួយកូន។

ក៖ អូ៎!

ខ៖ កូនខ្ញុំមកនៅហ្នឹងបួននាក់កូនខ្ញុំនៅនោះបួននាក់។

ក៖ អូ៎ចឹង…?

ខ៖ កូនប្រាំបី។

ក៖ ចឹងយាយមានកូនប្រាំបីនាក់ណេះយាយណេះ?

ខ៖ កូនប្រាំបីនាក់ប្រុសប្រាំស្រីបី។

ក៖ អូ៎បាទយាយបាទចុះយាយគិតថាយាយធ្លាប់មានប្រវត្តិអនុស្សាវរីយ៍ជាមួយបងប្អូនយាយកាលនៅក្មេងៗធ្លាប់ធ្វើអីគេខ្លះអត់យាយ?

ខ៖ គ្មានធ្វើអីទេបងប្អូនកូនខ្ញុំមើលតែគោមើលតែក្របីហ្នឹងគ្មានធ្វើអីទេ។

ក៖ កាលនៅស្រុកហោសយាយហោស?

ខ៖ ហ្នឹងហើយមើលគោមើលក្របីធ្វើស្រែធ្វើចំការអាកូនៗខ្ញុំគ្មានបានរៀនទេរវល់តែគេបញ្ចូនទៅនៅនេះបញ្ចូនទៅនៅនោះកាលសង្គមអាពតនោះ។

ក៖ អូ៎!

ខ៖ គ្មានបានកូនណាចេះអក្សរមួយទេ។

ក៖ បាទយាយចុះ…?

ខ៖ បានអាកូនមួយហ្នឹងដោយសារបែកអាពតហើយទេបានបានរៀនបានចេះបន្តិចបន្តួចហ្នឹងហាស!

ក៖ អូ៎បាទយាយចុះយាយគិតថាអើចឹងអើបងប្អូនរបស់យាយហ្នឹង ប្អូនៗរបស់យាយហ្នឹងសុទ្ធមានកូនចៅអស់ហើយណេះ?

ខ៖ មានចៅអស់ហើយ!

ក៖ មានចៅ?

ខ៖ ខ្ញុំមានកូនមានចៅហើយ!

ក៖ ចៅទួតអស់ហើយណេះយាយណេះ?

ខ៖ ចា៎មានតែខ្ញុំទេមានចៅទួត។

ក៖ ក្រៅពីហ្នឹងមានត្រឹមចៅទេណេះយាយណេះ?

ខ៖ មានត្រីចៅទេ។

ក៖ អូ៎បាទយាយបាទចុះអើប៉ុន្តែប្អូនៗរបស់យាយសព្វថ្ងៃហ្នឹងឥឡូវគាត់ប្រកបមុខរបរអីគេរឺមួយក៏ឈប់ធ្វើអីហើយ?

ខ៖ អើបងប្អូនខ្ញុំមានធ្វើអីទេមានធ្វើតែស្រែធ្វើតែភ្លឺអីហ្នឹងហោស!

ក៖ អូ៎!

ខ៖ ហើយប្អូនប្រុសមួយគេខាងធ្វើអាចារ្យ អាចារ្យការអាចារ្យខ្មោច អត់ទេខ្មោចអត់ធ្វើទេធ្វើអាចារ្យណុងកូនបួននាក់កូនស្រីទាំងបួនគ្មានប្រុសទេ។

ក៖ អូ៎!

ខ៖ មិនទាន់បានការកូនមួយទេ។

ក៖ បាទ!

ខ៖ ហ្នឹងហើយមិនទាន់បានការកូនមួយទេណុង។

ក៖ នៅទេណេះយាយណេះ?

ខ៖ នៅធ្វើអាចារ្យមានបានឃើញណុងមួយណុងធូរ ហើយណុងកូនខ្ញុំវាធូរមើលមីស្រួលប្អូនខ្ញុំវាបង្កើតបានមីមួយនេះយើងក៏ធូរតិចដែរគ្រាន់បើដែរដោយសារគ្រាន់យាយថាមួយរួចខ្លួន។

ក៖ ប៉ុន្តែចង់និយាយថាគាត់ធូរធារហើយណេះគាត់អត់សូវយ៉ាប់ទេណេះយាយណេះ?

ខ៖ ដោយសារអត់សូវយ៉ាប់ទេបានធូរធារ។

ក៖ ម៉ារួចខ្លួនណេះយាយណេះ?

ខ៖ អើម៉ារួចខ្លួន។

ក៖ អូ៎បាទយាយ!

ខ៖ អើ!

ក៖ ចុះអើឪពុករបស់យាយឈ្មោះអីគេយាយ?

ខ៖ ខេង។

ក៖ ឈ្មោះអីគេខេងយាយ?

ខ៖ ខេងស្អីខេងតាយកតែឪពុកទេហី?

ក៖ អត់ទេតារបស់យាយហាសតារបស់យាយឈ្មោះអីគេ?

ខ៖ តាខ្ញុំឈ្មោះតានុត។

ក៖ នុត ខេងចឹង?

ខ៖ ចា៎ហ្នឹងតាខាងឪ។

ក៖ អូ៎!

ខ៖ បៀតាខាងម៉ែទៀតតាខាងម៉ែឈ្មោះតាទុយ យាយនួន។

ក៖ តាខាងម៉ែណេះយាយ?

ខ៖ តាខាងម៉ែ។

ក៖ ប៉ុន្តែយាយដឹងថាឪពុករបស់យាយដូចជាស្លាប់ហើយណេះយាយណេះ?

ខ៖ អូ៎ស្លាប់មិនបានកាន់ឆ្អឹងគាត់ផង។

ក៖ អត់បានកាន់ឆ្អឹងគាត់ទេណេះ?

ខ៖ ណុងហើយមិនដឹងស្លាប់អីណាទេគេយកទៅវ៉ៃចោលអីណាទេខ្ញុំមិនដឹងផងហ្នឹង!

ក៖ មុនប៉ុលពតហ្នឹងទៀតហោសយាយ?

ខ៖ កាលប៉ុលពតហ្នឹង!

ក៖ អូ៎កាលប៉ុលពតហោស?

ខ៖ គេបញ្ចូនទៅស្រុកលិចនៅតែកូនៗ។

ក៖ អូ៎!

ខ៖ គេវ៉ៃចោលយកឪពុកទៅវ៉ៃចោលទៅដល់ពេលខ្ញុំយំនឹកឪពុកខ្ញុំយំប្រាំពីរថ្ងៃខ្ញុំយំផងជេរផងៗ។

ក៖ អើម៉េចចឹងយាយ?

ខ៖ ឪខ្ញុំអោយរំសុលខ្ញុំយំនឹកគាត់អាគេអ្នកវ៉ៃគាត់ណុងហាស!

ក៖ អូ៎!

ខ៖ ជេរផងយំផងជេរផងគេវ៉ៃឪខ្ញុំអាណាធ្វើបាបឪខ្ញុំអោយហែងសន្តិអោយហែងនេះហោចេះតែថាទៅហើយ!

ក៖ អូ៎បាទយាយ!

ខ៖ ហ្នឹងហើយ!

ក៖ ឪពុករបស់យាយមកពន្យល់សប់ហោស?

ខ៖ ចា៎!

ក៖ អូ៎!

ខ៖ ឪពុកខ្ញុំស្លូតណាស់មិនដែរធ្វើអីគេទេមិនដែរលួចគេវះទេឪពុកខ្ញុំស្លូតណាស់។

ក៖ អូ៎!

ខ៖ ស្លូតមហាស្លូតហើយ!

ក៖ ប៉ុន្តែយាយអត់ដឹងថាឪពុករបស់យាយកើតនៅជំនាន់ណាយាយអត់ដឹងទេណេះ?

ខ៖ ខ្ញុំអត់ដឹងទេ។

ក៖ អូ៎កាលគាត់ស្លាប់ហ្នឹងយាយនៅប៉ុណ្ណាប៉ុលពត?

ខ៖ អើខ្ញុំមានប្ដីមានកូនហើយហ្នឹង!

ក៖ អូ៎មានហើយហោស?

ខ៖ ចា៎កូនប្រាំមួយនាក់ហើយហ្នឹង!

ក៖ អូ៎!

ខ៖ មុនកាលគាត់ស្លាប់ហ្នឹងជំនាន់អាពតហ្នឹងហាសជិតបែកហើយហ្នឹងហាសគេវ៉ៃឪខ្ញុំហ្នឹងហាស!

ក៖ អូ៎!

ខ៖ ចិតប្រាំពីរចិតប្រាំហើយ!

ក៖ បាទយាយចុះអើចឹងយាយគិតថាម្ដាយរបស់យាយឈ្មោះអីគេយាយ?

ខ៖ ម្ដាយខ្ញុំឈ្មោះដួង។

ក៖ ឈ្មោះអីគេដួងយាយយាយតារបស់…?

ខ៖ នុតណែទុយដួង។

ក៖ ទុយដួងណេះ?

ខ៖ ហ្នឹងហើយ!

ក៖ ប៉ុន្តែគាត់ស្លាប់នៅជំនាន់ណាយាយ?

ខ៖ អើជំងឺចាស់ៗស្លាប់នៅជំនាន់ណាទេ។

ក៖ ប៉ុន្តែមុនឪពុករបស់យាយហោស?

ខ៖ ហ្នឹងហើយមុនម៉ែខ្ញុំស្លាប់មុន។

ក៖ អូ៎!

ខ៖ ស្លាប់តាំងពីមុនរដ្ឋប្រហារទៀតហោសម៉ែខ្ញុំស្លាប់តាំងពីការខ្ញុំហេសតាំងពីឆ្នាំកោរ ហេ៎ឆ្នាំចម៉ែខ្ញុំស្លាប់ឆ្នាំច ការខ្ញុំឆ្នាំច។

ក៖ អូ៎បាទយាយ!

ខ៖ បើចតាំងពីចម៉ែខ្ញុំស្លាប់បានដប់បីថ្ងៃការខ្ញុំហេស៎!

ក៖ អូ៎!

ខ៖ ម៉ែខ្ញុំស្លាប់បានដប់បីថ្ងៃការខ្ញុំបានឪពុកខ្ញុំនៅភ្នំពេញខ្ញុំមិនព្រមការគាត់ថាអត់ទេគេមកដណ្ដឹងហើយហើយត្រូវតែការហើយការតាមគាត់ទៅការមួយទៅ។

ក៖ ប៉ុន្តែយាយការហ្នឹងយាយនៅប៉ុណ្ណាយាយនៅអាយុប៉ុន្មានហើយយាយចាំអត់?

ខ៖ ខ្ញុំអាយុដប់ប្រាំមួយ។

ក៖ អាយុដប់ប្រាំមួយណេះយាយ?

ខ៖ ចា៎!

ក៖ អូ៎ចុះឪពុករបស់យាយកាលគាត់នៅរស់គាត់ធ្វើអីគេសំរាប់ចិញ្ចឹមជីវិតចិញ្ចឹមចៅយាយកាលណុង?

ខ៖ អូយមានធ្វើអីទេគាត់ធ្វើតែស្រែមើលតែគោធ្វើស្រែមើលគោជំនាន់ណុងមិនធ្វើអីទេឪខ្ញុំហោស!

ក៖ អូ៎!

ខ៖ ធ្វើតែស្រែមួយមុខហ្នឹងហើយមើលគោមើលអីទៅ។

ក៖ ប៉ុន្តែគាត់ស្លូតហាសណេះយាយណេះ?

ខ៖ ស្លូតណាស់ឪខ្ញុំស្លូតមហាស្លូត។

ក៖ ចុះម្ដាយរបស់យាយគាត់ធ្វើអីគេកាលគាត់នៅរស់?

ខ៖ ម្ដាយខ្ញុំធ្វើអីទេមើលតែកូននៅតែផ្ទះ។

ក៖ អូ៎ឪពុករបស់យាយអោយមើលកូននៅផ្ទះហេស?

ខ៖ ណុងហើយ!

ក៖ អូ៎!

ខ៖ មានធ្វើអីគាត់។

ក៖ បាទយាយចុះអើចឹងសំរាប់ម្ដាយរបស់យាយគាត់ស្លូតហាសណេះយាយណេះ?

ខ៖ ស្លូតម្ដាយខ្ញុំក៏ស្លូតដែរមិនចេះឈ្លោះប្រកែកបងប្អូនណាទេទាំងប្ដីទាំងប្រពន្ធគាត់។

ក៖ អូ៎!

ខ៖ ខ្ញុំមិនដឹងតាខាងឪខ្ញុំមកស្លាប់ផ្ទះខ្ញុំយាយក៏មកស្លាប់ផ្ទះខ្ញុំមកស្លាប់តែផ្ទះខ្ញុំទាំងអស់ទាំងយាយខាងឪ យាយខាងឪយាយខាងម៉ែអើយាយខាងម៉ែខ្ញុំគាត់ស្លាប់នៅបើកូនពៅគាត់ផ្ទះជាប់គា្ន។

ក៖ បាទយាយ!

ខ៖ អើស្លូតៗណាស់យាយខ្ញុំវិនហោសយាយខ្ញុំគាត់កាន់ដល់សិល្បិ៍ដប់ហើយ!

ក៖ អូ៎បាទយាយ!

ខ៖ គាត់អាយុកៅ។

ក៖ ពេលគាត់ស្លាប់ហោស?

ខ៖ កៅប្រាំមួយបានស្លាប់។

ក៖ អូ៎បាទយាយ!

ខ៖ អាហ្នឹងយាយខាងខ្ញុំហាស!

ក៖ បាទយាយ!

ខ៖ អើអាហ្នឹងយាយនួន។

ក៖ ប៉ុន្តែយាយចាំថាកាលយាយឪពុកម្ដាយយាយគាត់អត់ទាន់ស្លាប់ហាសពេលហ្នឹងយាយមានអនុស្សាវរីយ៍ធ្លាប់ធ្វើអីខ្លះជាមួយគាត់អត់?

ខ៖ ខ្ញុំ?

ក៖ បាទ!

ខ៖ គ្មានអីទេច្រូតតែស្រូវស្ទូងតែស្រែ។

ក៖ ជាមួយគាត់ហោស?

ខ៖ ចា៎មួយជំនាន់ណុងអូនបានធ្វើអី ស្ទូងតែស្រែច្រូតតែស្រូវកើតធ្វើតែជង្រុកតែប៉ុណ្ណឹងគ្មានធ្វើអីទេ។

ក៖ ប៉ុន្តែគាត់ជំនាន់ណុងគាត់ឪពុករបស់យាយចេះឡើងត្នោតចេះអីអត់យាយ?

ខើ ឡើង។

ក៖ ឡើងដែរហោស?

ខ៖ ឪឡើងឪខ្ញុំឡើងអើខ្ញុំឃើញឡើងត្នោតហ្នឹងហាស ហោសឡើងរែកទៅលក់ខ្លួនគាត់ដល់ចូលឆ្នាំហ្នឹងបីថ្ងៃហ្នឹងអត់លក់ទេរំងាស់ស្ករទុកអោយកូនហូបបីថ្ងៃហ្នឹងស្ករពាងហេស!

ក៖ បាទយាយចុះអើយាយគិតថាអើចឹងពេលគាត់នៅឡើងត្នោតឡើងអីយាយបានជួយធ្វើការងារអីគាត់ខ្លះទៅជំនាន់ណុង?

ខ៖ ខ្ញុំជំនាន់ណុងឪឡើងត្នោតទៅខ្ញុំគ្រាន់តែបេះអាដែងត្របែកព្រឹកឡើងទៅជួយញុកមាត់ហើយគាត់រែករត់ទៅ។

ក៖ អូ៎!

ខ៖ ចេះតែប៉ុណ្ណឹង!

ក៖ បាទយាយ!

ខ៖ ជំនាន់ណុងក្មេងៗមិនចេះធ្វើការអីទេ។

ក៖ អត់ទាន់ចេះធ្វើការងារទេណោះ?

ខ៖ ចេះតែច្រូតស្ទូងច្រូតកាត់ខាងឪពុកខ្ញុំមានប្រពន្ធហើយកូនពីរបីនៅលេងដីឡូនៅឡើយហ្នឹងម៉ាជំនាន់យើងសង្គមនេះណុងហាសមិនទាន់ប៉ាសបោររដ្ឋប្រហារណុងហាស!

ក៖ បាទយាយ!

ខ៖ អើ!

ក៖ ចុះយាយគិតថាឪពុករបស់យាយគាត់ធ្លាប់ប្រាប់ពីប្រវត្តិកាលគាត់នៅក្មេងទៅយាយអត់ថាកាលនៅក្មេងគាត់ធ្លាប់ធ្វើអីគេខ្លះគាត់ធ្លាប់ប្រាប់អត់យាយ?

ខ៖ គ្មានធ្វើអីទេឪខ្ញុំហោសធ្វើតែត្នោតមើលគោ។

ក៖ ធ្វើស្រែ?

ខ៖ ធ្វើស្រែណុងធ្វើតែប៉ុណ្ណឹង!

ក៖ ប៉ុន្តែម្ដាយរបស់យាយគាត់ធ្លាប់ប្រាប់អត់យាយ?

ខ៖ អើម្ដាយខ្ញុំមើលកូនមើលចៅទៅមានកូនមានចៅមើលកូនមើលចៅទៅគ្មានធ្វើអីទៀតទេ មកពីដើមមិនមានម៉ាស៊ីនអីណាអាទិត្យអើយ ហាលស្រូវហើយយកមកបុកដាំបាយអោយកូនស៊ីមានធ្វើអីមានម៉ាស៊ីនអីណានេះប្រវត្តិពីដើមហោស មើលខ្ញុំហេសផ្លែអស់ហើយដៃនេះ។

ក៖ ដៃផ្លែហោស?

ខ៖ ហើយដឹកទៅឆ្ងាយដឹកយើងទៅច្បារ។

ក៖ ឆ្ងាយហោសយាយ?

ខ៖ ហ្នឹងហើយទៅឆ្ងាយហាសពីហ្នឹងទៅច្បារហ្នឹងចុងជិតផងហាសមួយថ្ងៃបានតែពីរជើងទេ។

ក៖ អូ៎ចុះអើយាយតាខាងឪពុកយាយស្គាល់ឈ្មោះគាត់អត់?

ខ៖ អត់ទេណា។

ក៖ យាយតាខាងឪពុកយាយហាស?

ខ៖ តា..។

ក៖ ឪពុកម្ដាយខាងឪពុកយាយហាស?

ខ៖ អើអត់ស្គាល់ទេបើស្គាល់ស្គាល់តែតាទុយខ្ញុំហ្នឹង!

ក៖ ប៉ុន្តែអើ…?

ខ៖ ណុងម្ដាយខ្ញុំហាសម្ដាយខ្ញុំហ្នឹងឪគាត់ឈ្មោះតាទុយ។

ក៖ អូ៎ប៉ុន្តែយាយ?

ខ៖ យាយឈ្មោះយាយនួន។

ក៖ រួចចុះអើឪពុកម្ដាយខាងឪពុកវិញយាយអត់ស្គាល់ទេ?

ខ៖ ខាងឪពុកម្ដាយខាងឪពុកខ្ញុំយាយង៉ែតានុត។

ក៖ តានុតយាយង៉ែហោស?

ខ៖ ហ្នឹងហើយ!

ក៖ អូ៎ប៉ុន្តែមានដឹងថាគាត់កើតនៅណាយាយដឹងអត់?

ខ៖​គាត់កើតនៅភូមិណុងដែរណុង។

ក៖ ប៉ុន្តែឪពុកម្ដាយរបស់យាយក៏កើតនៅភូមិណុងដែរហោស?

ខ៖ ចា៎ជាមួយគា្នណុង។

ក៖ យកគា្នប្ដីប្រពន្ធជុំគា្ននៅណុងហាសណេះ?

ខ៖ ហ្នឹងហើយភូមិជាមួយគា្នហ្នឹង!

ក៖ អូ៎បាទយាយចុះយាយគិតថាអើយាយមករស់នៅហ្នឹងយូរនៅយាយ?

ខ៖ ខ្ញុំមករស់នៅហ្នឹងជាងដប់ឆ្នាំហើយ!

ក៖ ទីហ្នឹងហេសយាយណេះ?

ខ៖ មកនៅហ្នឹង!

ក៖ អូ៎យូរហាសចឹងណេះយាយណេះ?

ខ៖ កូនគេយកមកកុំកូនយកមកខ្ញុំនៅណុងត្រាក់ៗត្រែងៗហើយ!

ក៖ នៅម្នាក់ឯង?

ខ៖ នៅមិនម្នាក់ឯងអីកាលណុងតានៅដែរខ្ញុំមកនៅភ្នំពេញបីឆ្នាំ។

ក៖ អូ៎!

ខ៖ ចា៖​ទើបស្លាប់ដែរណុងឈឺហ្នឹងទៅស្លាប់អីស្រុក។

ក៖ បាទយាយ!

ខ៖ តាប៉ុន្មានឆ្នាំហើយបីបួនឆ្នាំហើយ!

ក៖ អូ៎បាទចុះយាយគិតថាយាយមានកូនចៅណាដែរទៅរស់នៅខេត្តផ្សេងអត់យាយ?

ខ៖ មានកូនចៅណាទេមានតែមួយហ្នឹង!

ក៖ មានតែបងស្រីដែរគាត់មករស់នៅមណ្ឌលគិរីហ្នឹងណេះ?

ខ៖ កូនស្រីពីរនាក់កូនប្រុសពីរនាក់មករស់នៅជាមួយកូនហ្នឹង!

ក៖ ចឹងហោស?

ខ៖ ហ្នឹងហើយ!

ក៖ ប៉ុន្តែមានអ្នកនៅខាងព្រៃវែងព្រះស្ដេចហ្នឹងអត់យាយ?

ខ៖ អីណុងកូនអីណុងដឹងដែរកូនអីណុងបួននាក់។

ក៖ អូ៎ចៅៗយាយអីក៏នៅណុងទាំងអស់ដែរ?

ខ៖ ចៅៗនៅណុងខ្លះគេនៅភ្នំពេញនៅអីទេដឹងអីទេចៅៗហោស!

ក៖ អូ៎បាទយាយចុះយាយគិតថាអើចឹងមានកូនចៅយាយរឺមួយក៏ចៅទួតណាដែរទៅរស់នៅស្រុកក្រៅអត់យាយ?

ខ៖ គ្មានទេ..។

ក៖ នៅថៃនៅវៀតណាមអីអត់មានទេហោស?

ខ៖ អត់មានទេ។

ក៖ អត់ទេណេះយាយណេះ?

ខ៖ អត់មាន។

ក៖ អូ៎ចុះអើតាឈ្មោះអីគេយាយប្ដីរបស់យាយហាស?

ខ៖ តាប្ដីខ្ញុំហេស!

ក៖ ឈ្មោះតាមិ។

ក៖ តាមិ?

ខ៖ ចា៎!

ក៖ ប៉ុន្តែឥឡូវគាត់នៅណាយាយ?

ខ៖ អើអត់បានរូបថតនៅជាមួយនៅអ៊ីនោះទៀតហាស!

ក៖ ប៉ុន្តែគ្រាន់គាត់ស្លាប់ហោសយាយហោស?

ខ៖ គាត់ស្លាប់ហើយ!

ក៖ គាត់ស្លាប់យូរនៅយាយ?

ខ៖ ស្លាប់ប្រហែលចូលប្រាំឆ្នាំហើយ!

ក៖ អូ៎គាត់កើតអីគេយាយ?

ខ៖ គាត់ក៏ឈឺដែរឈឺអីទេខ្ញុំពិបាកណាស់អោយពេទ្យមើលអោយហ្នឹងមិនដឹងម៉េចៗទេ។

ក៖ ឈឺជំងឺចាស់ហេស៎យាយណេះ?

ខ៖ គាត់ចាស់ហើយ!

ក៖ ជំងឺមនុស្សច្រើនហោសយាយ?

ខ៖ គាត់ចាស់ហើយគាត់អាយុចិតប្រាំពីរហើយតាខ្ញុំអាយុចិតប្រាំពីរ។

ក៖ អូ៎ពេលគាត់ស្លាប់ហ្នឹងហោសយាយណេះ?

ខ៖ ចា៎!

ក៖ អូ៎បាទយាយចុះយាយគិតថាយាយរៀបអាពាហ៍ពិពាហ៍នៅថ្ងៃខែឆ្នាំណា?

ខ៖ ខ្ញុំរៀបឆ្នាំចបើឥឡូវមើលរាប់ពីចទាល់ដឹងប៉ុន្មានហើយទេខ្ញុំមិនចេះរាប់។

ក៖ អូ៎ប៉ុន្តែអើយាយរៀបអាពាហ៍ពិពាហ៍ហ្នឹងជំនាន់ណាលុនណុលមែនយាយ?

ខ៖ អើមែនលុនណុលទេ។

ក៖ មុនលុនណុលទៀតហោស?

ខ៖ មុនទៀត។

ក៖ អូ៎ពេលលុនណុលហ្នឹងយាយមានកូននៅ?

ខ៖ មានហើយ!

ក៖ មានហើយណោះ?

ខ៖ កូនមួយហើយ!

ក៖ អូ៎បាទយាយយាយការនៅឆ្នាំមើលយាយការអាយុដប់ប្រាំឆ្នាំហីយាយណេះ?

ខ៖ ដប់ប្រាំមួយ។

ក៖ ដប់ប្រាំមួយឆ្នាំទាល់ឥឡូវ?

ខ៖ ចា៎!

ក៖ ជិតហាសិបឆ្នាំហើយចឹងណេះយាយ?

ខ៖ ឥឡូវចូលចិតពីរហើយ!

ក៖ ចិតពីរណេះយាយណេះ?

ខ៖ ចា៎!

ក៖ អូ៎បាទយាយចុះកាលយាយរៀបអាពាហ៍ពិពាហ៍ជាមួយតាហ្នឹងគិតថាយាយជាអ្នកចង់រៀបដោយខ្លួនឯងរឺមួយក៏ឪពុកម្ដាយយាយជាអ្នករៀបចំអោយ?

ខ៖ ទេឪពុកម្ដាយខ្ញុំអោយទេបានខ្ញុំមិនហ៊ានយកប្ដីហោស!

ក៖ ជំនាន់ណុងណេះយាយណេះ?

ខ៖ ហ្នឹងហើយមិនទៅយកចិត្តឯងទេ។

ក៖ ពេលណុងតាមានបង្គាប់លុយអោយយាយអត់ជំនាន់ណុង?

ខ៖ ជំនាន់ណុងប្រាក់ពីរពាន់រៀលទេ។

ក៖ អូ៎!

ខ៖ បង្គាប់ថ្លៃទឹកដោះហ្នឹងយកតែពីរពាន់រៀលទេមានយកច្រើនទេ។

ក៖ ប៉ុន្តែកាលជំនាន់ណុងលុយថ្លៃណេះយាយណេះ?

ខ៖ លុយថ្លៃមាសមួយជីតែបីរយតើ!

ក៖ អូ៎បាទយាយ!

ខ៖ មាសមួយជំនាន់ណុងហ្នឹងហើយ!

ក៖ អូ៎ចឹងយើងទិញមាសបានទុកច្រើនហាសណេះយាយណេះ?

ខ៖ អើបើទិញមាសបានរាប់ដំឡឹង។

ក៖ បាទយាយចុះយាយគិតថាដូចជាចឹងយាយអាចប្រាប់ពីពេលដំបូងដែរយាយស្គាល់ជាមួយតាយាយស្គាល់ពេលណាយាយ?

ខ៖ អើស្គាល់ភ្លាមតាហ្នឹងនៅបែកផ្លូវគ្នាណោះតានៅស្រុកចំការខ្ញុំនៅស្រុកស្រែទើបតែមកជួបខ្ញុំយាយហើយហ្នឹងតាហ្នឹងមកដណ្ដឹងខ្ញុំបណ្ដោយទៅ។

ក៖ យាយធ្លាប់មានអនុស្សាវរីយ៍ដើរលេងជាមួយគា្នអត់ដែរស្គាល់គា្នពីមុនទេណេះយាយណេះ?

ខ៖ មិនដែរស្គាល់ទេដល់ពេលស្គាល់ការបណ្ដោយ។

ក៖ ប៉ុន្តែតាអ្នកនៅស្រុកណាយាយនៅស្រុកណុងដែររឺមួយយ៉ាងម៉េច?

ខ៖ តាហ្នឹងគាត់នៅខាងសំបួរព្រែកចារ។

ក៖ ប៉ុន្តែនៅតែនៅខេត្តព្រៃវែងហ្នឹង?

ខ៖ ខេត្តអត់ទេអេខេត្តព្រៃវែងដែរមិនដឹងខេត្តព្រៃវែងទេ។

ក៖ តែគ្រាន់នៅស្រុកខុសគា្នណេះយាយណេះ?

ខ៖ ចា៎ស្រុកខុសគា្ន។

ក៖ អូ៎បាទយាយចុះយាយគិតថាយាយរាល់ថ្ងៃយាយមានចេះភាសាអីក្រៅពីភាសាខ្មែរអត់យាយ?

ខ៖ ខ្ញុំមិនចេះភាសាអីទេ។

ក៖ ចេះតែខ្មែរ?

ខ៖ តែមួយមុខហ្នឹង!

ក៖ អត់ទេគីឡូយាយអាចចេះបារាំងចេះអីផ្សេងទៅណាស់?

ខ៖ អត់ទេមិនបានរៀនទេតែអក្សរមួយមិនចេះផងកូនអើយកូន។

ក៖ ចុះកាលជំនាន់ណុងគេអត់អោយរៀនទេហោសយាយហោស?

ខ៖ ចេះខ្ញុំចង់ទៅរៀនម៉ែខ្ញុំមិនអោយទៅរៀនទេតែរៀនទៅវាចេះសរសេរអក្ខរាសង្សារសង្ស័យណាណោះគាត់មិនអោយរៀនតែរហូតហ្នឹងទៅ។

ក៖ អូ៎បាទយាយ!

ខ៖ ណុងហើយជំនាន់ណុងចាស់ៗតឹងណាស់មិនធូររលុងដូចឥឡូវទេបើសិនអោយរៀនអូយចេះហ្នឹងគេហ្នឹងឯងធ៍មរអិលហើយដល់មិនចេះចឹងចេះបន្តិចបន្តួចៗតាមគេទៅ។

ក៖ ប៉ុន្តែកាលណុងយាយរៀនបានថ្នាក់ទីប៉ុន្មានយាយយាយធ្លាប់រៀនអត់?

ខ៖ មិនដែរបានរៀនណា។

ក៖ អូ៎អត់ទានើបានរៀនទេអក្ខរៈកម្មក៏អត់បានរៀនដែរណេះយាយណេះ?

ខ៖ អក្ខរៈកម្មរៀនៗដល់គេអោយរៀនយប់ល្ងាចនេះមានកូនស្រីមួយនេះ យប់ឡើងរងាគ្មានទៅរៀនទេដេកទៅមិនបានវាមិនចេះហ្នឹងគេហ្នឹង!

ក៖ អូ៎បាទរៀនចឹងយាយអត់បានរៀនបានអីទេណេះ?

ខ៖ មិនបានរៀនអីទេ។

ក៖ បាទចុះយាយគិតថាដូចជាយាយធ្លាប់មានមិត្តភក្តិស្និទ្ធិស្នាលនៅក្នុងភូមិជាមួយគា្នដែរយាយគិតថាអូ៎លក្ខណៈមិត្តភក្តិជិតដិតអីហាសមានអត់យាយពីមុនហាស?

ខ៖ គ្មានទេខ្ញុំគ្មានទេ។

ក៖ មានតែបងប្អូនទេណេះយាយណេះ?

ខ៖ មានតែបងប្អូន។

ក៖ អូ៎បាទយាយចុះអើចឹងយាយគិតថាអើជាមួយបងប្អូនរឺជីដូនមួយរឺបងប្អូនអីធ្លាប់មានអនុស្សាវរីយ៍អីជាមួយពួកគាត់ដែរទេយាយកាលជំនាន់ណុងយាយអីដែរយាយថាចាំមិនភ្លេចអីចឹងហាសណាស់?

ខ៖ ទេគ្មានទេ។

ក៖ អត់មានទេណេះយាយណេះ?

ខ៖ គ្មានទេខ្ញុំភ្លេចណាស់។

ក៖ និយាយរួមយាយដូចស្រ្តីក្នុងផ្នតចឹងណេះយាយណេះ?

ខ៖ ចា៎!

ក៖ សំពត់ក្នុងផ្នត?

ខ៖ មែនដូចសំពត់ក្នុងផ្នត។

ក៖ អូ៎ដោយសារយ៉ាងណាមួយឪពុកម្ដាយយាយអត់អោយចេញទៅណា?

ខ៖ គ្មានទេ។

ក៖ ជំនាន់ណុងម៉េចយាយជំនាន់ណុងអឺលក្ខណៈថាឪពុកម្ដាយឃាត់ឃាំងអត់អោយយើងទៅណាទេណេះយាយណេះ?

ខ៖ អត់អោយទៅណាទេទៅមើលល្បែងលេងទាល់មានចាស់ទៅបានទៅបាន មានបើយាយខ្ញុំទៅបានចឹងមិនបានទៅទេ។

ក៖ ចង់ទៅមើលល្ខោនមើលអីក៏ដោយ?

ខ៖ មើលល្ខោនក៏ដោយមើលអីណាក៏ដោយអាទិត្យអើយចង់ទៅមើលគេហ្នឹងបើយាយទៅបានបានទៅបើយាយមិនទៅមិនបានទៅទេមិនបានទៅសោះ។

ក៖ អូ៎!

ខ៖ ចឹង។

ក៖ បាទយាយ!

ខ៖ កាន់ក្រឹតក្រំហាសជំនាន់ណុង។

ក៖ ចុះយាយកាលនៅពីមុនយាយធ្លាប់ធ្វើស្រែដែរណេះយាយណេះ?

ខ៖ ខ្ញុំធ្វើស្រែធ្វើចំការដាំអំពៅដាំសណ្ដែកអីហ្នឹងហាស!

ក៖ អូ៎នៅស្រែភាគច្រើនយាយធ្វើស្រែអីគេយាយធ្វើស្រែប្រាំងរឺមួយក៏ស្រែវស្សា?

ខ៖ ស្រែប្រាំងក៏ធ្វើស្រែវស្សាក៏ធ្វើ។

ក៖ ចឹងហត់ហាសណេះយាយយាយនឿយចឹងណេះ?

ខ៖ ហត់ក៏ហត់ហើយបើហត់យើងចង់ទៅណា។

ក៖ អូ៎!

ខ៖ វាបានប៉ុណ្ណឹងហើយ!

ក៖ អត់ទេអ្នកខ្លះគេធ្វើតែស្រែប្រាំងរឺមួយក៏ធ្វើតែស្រែវស្សាអីចឹងហាសគេធ្វើតែមួយរដូវហាសយាយ?

ខ៖ អើអត់ទេម៉ែខ្ញុំធ្វើប្រាំងដែរ។

ក៖ យាយយាយធ្វើទាំងពីរណេះយាយណេះ?

ខ៖ ហ្នឹងហើយធ្វើទាំងពីរ។

ក៖ ចឹងដល់ពេលប្រមូលផលមកបានច្រើន?

ខ៖ មិនដែរអត់មិនដែរឃ្លានទេខ្ញុំនៅជាមួយម៉ែខ្ញុំឪខ្ញុំហោសបានរួចមួយឆ្នាំៗរួចមានបងប្អូនក្រចឹងមានអោយមួយល្អីពីរល្អីទៅហូបទៅ។

ក៖ អូ៎បាទយាយចុះយាយគិតថាអើចឹងស្រែរបស់យាយមានច្រើនអត់យាយ?

ខ៖ ស្រែខ្ញុំពីរបីផ្ទាត់ដែរហ្នឹង!

ក៖ ពីរបីផ្ទាត់?

ខ៖ ចា៎!

ក៖ ពីរបីហត្ថហាសណេះយាយណេះ?

ខ៖ ពីរបីផ្ទាត់មានបីបួនហត្ថដែរ។

ក៖ អូ៎ច្រើនហើយចឹងយាយចុះចំការគេធ្វើអីគេខ្លះទៅយាយ?

ខច៖ ចំការដាំពោតដាំសណ្ដែកខែសំរកចឹងដាំសណ្ដែកតែខែដើមឆ្នាំពោត។

ក៖ បាទយាយ!

ខ៖ ហ្នឹងហើយ!

ក៖ អូ៎!

ខ៖ ធ្វើតែប៉ុណ្ណឹង!

ក៖ យាយដាំយាយធ្វើច្រើនហើយចឹង?

ខ៖ អើ!

ក៖ ចឹងនៅពេលដែរយាយបន្ទាប់ពីធ្វើស្រែចប់យាយធ្វើចំការម្ដង?

ខ៖ ធ្វើចំការម្ដង។

ក៖ អូ៎ចឹងលុយច្រើនហាសណេះយាយណេះ?

ខ៖ គ្មានទំនេរទេអើលុយចេះតែហូរចូលទៅណេះអាទិត្យអើយ!

ក៖ ដោយសារកូនច្រើនផង?

ខ៖ អើកូនច្រើនយើងបានអារបរហ្នឹងចេះតែទប់ទល់ៗ។

ក៖ បាទយាយចុះយាយគិតថាយាយធ្លាប់លក់ដូរពីមុនអត់យាយលក្ខណៈធ្វើអាជីវកម្មហាស?

ខ៖ ខ្ញុំមិនដែរលក់ទេតែលក់អីក៏ខ្ញុំមិនចេះដែរ។

ក៖ ចឹងមានន័យថាយាយធ្វើស្រែលក់ស្រូវតែប៉ុណ្ណឹង?

ខ៖ ធ្វើស្រែលក់ស្រូវតែប៉ុណ្ណឹង!

ក៖ អូ៎បាទយាយចុះយាយគិតថាអើយាយធ្លាប់ធ្វើការងារអីគេខ្លះតាំងពីក្មេងរហូតមកដលក់ឥឡូវហាសយាយការងារដែរយាយធ្លាប់ខ្លះហាស?

ខ៖ ការងារធ្លាប់ធ្វើធ្លាប់ធ្វើតែស្រែណុង។

ក៖ ស្រែស្រូវ?

ខ៖ ស្រែស្រូវស្រែធ្វើចំការធ្វើអីណុង។

ក៖ ប៉ុន្តែយាយធ្លាប់អើដូចជាធ្វើត្នោតធ្វើស្ករជាមួយពុកយាយអី?

ខ៖ អើកាលណុងធ្វើត្នោត។

ក៖ នៅក្មេៗណេះយាយណេះ?

ខ៖ នៅក្មេងៗជួយធ្វើត្នោតឪចឹងទៅ។

ក៖ ធ្វើត្នោតហ្នឹងអើមួយថ្ងៃឪពុកយាយរកបានប៉ុន្មានទៅយាយ?

ខ៖ មួយថ្ងៃលក់ហេពីដើមហាស!

ក៖ បាទ!

ខ៖ មួយថ្ងៃលក់បានដូចជាប្រាំពីរប្រាំបីប្រាំបួនពាន់អីចឹងទៅណាស់។

ក៖ អូ៎ប្រាំពីរប្រាំបីប្រាំបួន..?

ខ៖ អើប្រាំពីរប្រាំបីប្រាំបួនរយហាស!

ក៖ អូ៎!

ខ៖ ហេ៎ពិបាកនិយាយហាសអារឿងមិនសូវប៉ិននិយាយទេអារឿង…។

ក៖ ប្រាំបីប្រាំបួនរយក៏ច្រើនដែរណេះយាយណេះមាសមួយជីតែបីអើមួយតំឡឹង?

ខ៖ មួយថ្ងៃចិតសិបប៉ែត្រសិប។

ក៖ មួយថ្ងៃចិតសិបប៉ែត្រសិបហោសយាយ?

ខ៖ អើចិតសិបប៉ែត្រសិបរៀលហ្នឹងហាសមួយថ្ងៃហាស!

ក៖ ចឹងអត់ទាន់បានមួយរយទេណេះយាយណេះ?

ខ៖ មិនទាន់បានមួយរយទេអស់ផ្លូវចិតសិបរៀលប៉ែត្រសិបរៀលហ្នឹងហាស!

ក៖ បាទយាយ!

ខ៖ លក់ទឹកឆៅអាហ្នឹងទៅលក់ទឹកឆៅ។

ក៖ អូ៎!

ខ៖ ឪរែកលក់។

ក៖ បាទយាយចុះយាយគិតថាចឹងសំរាប់ការពីក្មេងរហូតមកដល់ឥឡូវគិតថាជីវិតរបស់យាយ មានការផ្លាស់ប្ដូរអីគេខ្លះយាយការពីក្មេងយាយគិតថាស្រួលអត់?

ខ៖ អើយពីក្មេងខ្ញុំហត់ណាស់ហត់ពីក្មេងទាល់មកមានប្ដីក៏ហត់ៗទើបមកស្រណុកតាខ្ញុំស្លាប់មកនៅជាមួយកូនទេណេះ។

ក៖ ដោយសារតែយាយធ្វើច្រើនយាយធ្វើស្រូវប្រាំងផងស្រូវវស្សាផងធ្វើចំការផងហើយយាយជួយត្នោតឪពុកទៀតដល់ពេលចឹងហត់ហាសណេះយាយណេះ?

ខ៖ អើហត់ហ្នឹងជាធ្វើម៉េចហត់ហ្នឹងជាអោយតែបានលុយចាយ។

ក៖ ត្រូវយាយត្រូវបាទចុះយាយគិតថាម្ហូបអីដែរយាយចូលចិត្តហូបយាយ?

ខ៖ អើធម្មតាម្ហូបអីក៏ហូបទៅ។

ក៖ មានអីហូបហ្នឹងហាសណេះយាយណេះ?

ខ៖ ហ្នឹងហើយមានអីហូបហ្នឹងទៅមិនប្រកាន់វណ្ណៈថ្ងៃណាត្រូវប្រហុកប្រហុកទៅថ្ងៃណាត្រូវអីទៅ។

ក៖ ប៉ុន្តែពេលខ្លះអាម្ហូបដែរយាយចូលចិត្តម៉ងហាសពេលខ្លះយើងមានហាសយាយដូចថាយើងចូលចិត្តប្រហុកដុតរឺមួយក៏ចូលចិត្តអីចឹងហាសណាស់?

ខ៖ អើថ្ងៃណាឆ្ងាញ់ទៅទិញសាច់គោម្ដងទៅ។

ក៖ ឥឡូវហាសយាយហេស?

ខ៖ ចា៎!

ក៖ អូ៎ចុះយាយគិតថាសំរាប់ដូចជាល្បែងប្រជាប្រិយ៍អីដែរយាយចូលចិត្តលេងចូលឆ្នាំហាសយាយដូចបោះអង្គុញ ចោលឈូង លាក់កន្សែង ទាញព្រាត់?

ខ៖ អូយម៉ែខ្ញុំមិនអោយលេងទេជាមួយប្រុសៗណោះ។

ក៖ អើម៉េចចឹងមីងគាត់ខ្លាចណេះមីង?

ខ៖ គាត់មិនខ្លាចដឹងអីទេលេងមុខផ្ទះចឹង។

ក៖ ក៏គាត់មិនអោយទៅលេងដែរ?

ខ៖ គ្រាន់តែឈរមើលគេឈរក្បែរគេ។

ក៖ ក៏អត់អោយទៅ?

ខ៖ អើគេលេងមុខផ្ទះចឹងឈរៗហ្នឹងគេទៅលេងអើគេច្រៀងច្រៀងហ្នឹងគេទៅតែប៉ុណ្ណឹងទៅមានបានទៅអើទៅរាំទៅរែកអីហ្នឹងគេមិនដែរទេ។

ក៖ អូ៎ចឹងពិបាកដែរគាត់ឃាត់ហាសណេះយាយណេះ?

ខ៖ ចា៎!

ក៖ ទាំងកូនទាំងអស់រឺមួយក៏យាយទេ?

ខ៖ ហ្នឹងហើយជេរតែខ្ញុំហ្នឹង!

ក៖ ដោយសារយាយបងគេ?

ខ៖ បងគេ។

ក៖ ចឹងយាយធំជាងគេណេះយាយណេះ?

ខ៖ ធំជាងគេខ្ញុំហត់ជាងគេមើលមើលតែខ្ញុំដៃខ្ញុំហេសឡើងផ្លែ។

ក៖ ដៃយាយឡើងកោង?

ខ៖ ហ្នឹងហើយឡើងផ្លែអស់ហើយ!

ក៖ យាយចូលចិត្តធ៍មអត?

ខ៖ ឥឡូវចូលចិត្តរឿងទៅវត្តទៅវ៉ាចំណូលហាសអោយតែថ្ងៃសិល្បិ៍។

ក៖ ប៉ុន្តែកាលក្មេងៗហ្នឹងយាយចូលចិត្តអើលក្ខណៈថាអើដូចជាមើលល្ខោនយីកេអាយ៉ៃយាយចូលចិត្តអត់កាលណុងហាស?

ខ៖ អើកាលណុងបើគេទៅមើលទៅហ្នឹងគេហ្នឹងឯងទៅទៅមើលហ្នឹងគេហ្នឹងឯងទៅ។

ក៖ តែឪពុកម្ដាយយើងអត់ឃាត់ទេ?

ខ៖ ហ្នឹងនៅមានយាយទេបានអោយទៅបើសិនគា្មនយាយទេ។

ក៖ អូ៎!

ខ៖ ក៏គ្មានអោយទៅទេ។

ក៖ ទាល់គាត់ទៅដែរហោស?

ខ៖ ហ្នឹងហើយ!

ក៖ ចឹងយ៉ាប់ដដែរ?

ខ៖ អើ!

ក៖ បាទយាយចុះយាយគិតថាមាននរណាមួយនៅក្នុងក្រុមគ្រួសារយាយចេះលេងឧបករណ៍ភ្លេងអត់យាយលក្ខណៈភ្លេងពិនពាត ភ្លេងខ្មែរអីហាសចេះអត់?

ខ៖ អើអ្នកចេះងាប់អស់ហើយអាទិត្យអើយ!

ក៖ ប៉ុន្តែពីមុនមានណេះយាយណេះ?

ខ៖ ពីមុនមានប៉ុន្តែឥឡូវងាប់អស់ហើយ!

ក៖ អូ៎បាទយាយ!

ខ៖ ហ្នឹងហើយ!

ក៖ ចុះយាយគិតថាអើផ្ទះរបស់យាយមានលក្ខណៈបែបណាយាយតាំងពីក្មេងរហូតដល់ឥឡូវ កាលយាយនៅជាមួយឪពុកម្ដាយយាយផ្ទះម៉េចទៅ?

ខ៖ ផ្ទះខ្ញុំផ្ទះពិតសសរមួយតិកជាង។

ក៖ អូ៎ប៉ុន្តែផ្ទះអើប្រកស្លឹកហាសណេះយាយណេះ?

ខ៖ ប្រកស្បូវ។

ក៖ បាទ!

ខ៖ មែនស្លឹកទេ។

ក៖ អូ៎ប៉ុន្តែកាលណុងស្រួលអត់យាយផ្ទះយាយតូចតើហីយាយណេះ?

ខ៖ មើលហេ៎ផ្ទះខ្ញុំប្រវែងផ្ទះហ្នឹងដែរប្រវែងហ្នឹង!

ក៖ ប្រវែងហ្នឹងហោស?

ខ៖ ចា៎!

ក៖ ដីធំដែរហោសយាយ?

ខ៖ ដីធំ។

ក៖ អូ៎ប៉ុន្តែដល់ពេលឥឡូវយាយមកនៅជាមួយកូនចៅបានផ្ទះរៀងធំណេះយាយណេះ?

ខ៖ ចា៎!

ក៖ រៀងធូរអូ៎បាទយាយ!

ខ៖ ឯងកន្លែងផ្ទះខ្ញុំពីដើមណុងប្អូនៗខ្ញុំនៅដីណុង។

ក៖ អូ៎ឥឡូវយាយហោស?

ខ៖ ចា៎!

ក៖ កេរ្តិ៍ដំណែលពីឪពុកម្ដាយណេះយាយ?

ខ៖ កេរ្តិ៍ដំណែលខាងឪពុកម្ដាយខ្ញុំមែនទេកេរ្តិ៍ខាងប្ដីខ្ញុំអោយកូននៅដែរកូនៅណុង។

ក៖ មានន័យថាចឹងអើផ្ទះហ្នឹងចែកយាយទេប៉ុន្តែយាយចែកតទៀត?

ខ៖ ចា៎ផ្ទះណុងលក់ហើយលក់ហើយឥឡូវធ្វើថ្មី។

ក៖ អូ៎បាទយាយចុះយាយគិតថាផ្ទះរបស់យាយកាលនៅក្មេងៗនរណាគេអ្នកធ្វើយាយឪពុករបស់យាយណេះ?

ខ៖ តា។

ក៖ តារបស់យាយ?

ខ៖ តា។

ក៖ អូ៎ចឹងមានន័យថាមាននរណាគេមួយដូចជាឪពុកម្ដាយរឺក៏តាអីចេះធ្វើផ្ទះអត់យាយបងប្អូនយាយ?

ខ៖ អូ៎មិនដឹងតាណាតាណាចេះធ្វើទេកាលជំនាន់ណុងហោសខ្ញុំកើតវាមិនទាន់តាំងពីកើតមកឃើញផ្ទះតែម៉ង។

ក៖ អូ៎ចឹងយើងអត់ដឹងទេណេះយាយណេះ?

ខ៖ ហ្នឹងហើយ!

ក៖ ដឹងតែផ្ទះរបស់យើងហ្នឹងធ្វើពីស្លឹក?

ខ៖ ចា៎!

ក៖ ហើយប្រកស្បូវ?

ខ៖ ប្រកស្បូវ។

ក៖ ជញ្ជាំងស្លឹកណេះយាយណេះ?

ខ៖ ជញ្ជាំងស្លឹក។

ក៖ ប៉ុន្តែផ្ទះហ្នឹងប៉ុន្មានតែមួយជាន់តើណេះយាយណេះ?

ខ៖ មួយជាន់។

ក៖ អូ៎បាទយាយ!

ខ៖ ផ្ទះពិត។

ក៖ ផ្ទះពិតហោសយាយ?

ខ៖ ចា៎ផ្ទះពិត។

ក៖ អូ៎ចុះឪពុកម្ដាយរបស់យាយធ្លាប់បង្រៀនពីជំនាញអីទៅយាយអត់យាយកាលយាយនៅក្មេងហាសដូចជាលក្ខណៈកូរស្ករត្នោត រឺមួយក៏ធ្វើអីផ្សេងៗហាសធ្លាប់បង្រៀនទៅយាយអត់?

ខ៖ បង្រៀនធ្វើដែរប៉ុនយើងហត់យើងឈប់ទៅ។

ក៖ អូ៎ប៉ុន្តែធ្វើស្រែធ្វើអីគាត់ចេះតែបង្រៀនហាសណេះយាយ?

ខ៖ ចា៎!

ក៖ តែគាត់មានជំនាញអីដែរបង្រៀនយាយទៀតអត់ដូចលក្ខណៈដេរស្លឹកត្នោតដេរអីយាយ?

ខ៖ អើដេរស្លឹកដេរអីប្រកផ្ទះប្រកអីទៅ។

ក៖ ដូចលក្ខណៈធ្វើកន្ទេលធ្វើអីណេះយាយណេះ?

ខ៖ ចា៎!

ក៖ យាយចេះណេះយាយ?

ខ៖ ថីមិនចេះកន្ទេលស្លឹកខ្ញុំក៏ចេះដែរ។

ក៖ យាយធ្លាប់ធ្វើពីមុនហោស?

ខ៖ ខ្ញុំទើបធ្វើមកមានប្ដីកូនអាឆ្នាំឆ្លូវ។

ក៖ អូ៎!

ខ៖ ហ្នឹងជំនាន់អាពតហ្នឹងគេមិនបានធ្វើស្រែធ្វើភ្លឺអីទេដូរស្រូវដូរអីស៊ីអស់ហើយ!

ក៖ អូ៎បាទយាយចឹងមានន័យថាជំនាញរបស់យាយយាយចេះអីខ្លះទៅធ្វើចំការ ធ្វើស្រែធ្វើកន្ទេលស្លឹកធ្វើអីចឹងហាសណេះយាយណេះ?

ខ៖ ចា៎!

ក៖ អូ៎បាទចុះយាយអាចប្រាប់ចៅពីការលំបាករបស់យាយតាំងពីក្មេងបានទេយាយ កាលពីក្មេងយាយមានការលំបាកអីគេទៅយាយ?

ខ៖ លំបាកអីខ្ញុំ…។

ក៖ ជីវភាពយើងគិតថាអត់យ៉ាប់ស្រួលទេណេះ?

ខ៖ អើវាមិនបានអ្នកយ៉ាប់មិនបានអ្នកអីទេច្រូតកាត់បានស្រូវមករោយដាក់ផ្ទះទៅ។

ក៖ អូ៎បាទយាយចុះអើ…?

ខ៖ គ្មាននឹកឃើញហត់ឃើញអីទេ។

ក៖ បាទយាយដោយសារយើងសកម្មហ្នឹងការងារយើងចឹងទៅ?

ខ៖ ចា៎ហ្នឹងហើយ!

ក៖ អោយតែបានលុយណេះយាយណេះ?

ខ៖ អោយតែបានលុយអោយតែបានលុយម៉ែទុកដាក់ទៅ។

ក៖ យើងអត់ខ្វល់ទេណេះ?

ខ៖ គ្មានខ្វល់អី។

ក៖ អូ៎បាទយាយចុះយាយគិតថាបើនិយាយពីជំនាន់វិញយាយកើតទាន់ទេយាយ?

ខ៖ អត់ទេ។

ក៖ អត់ទាន់ចុះជំនាន់អ៊ីសារ៉ាក់?

ខ៖ ខ្ញុំភ្លេចអស់ហើយ!

ក៖ អ៊ីសារ៉ាក់យាយភ្លេចហើយណេះ?

ខ៖ ភ្លេចអស់ហើយ!

ក៖ ប៉ុន្តែជំនាន់លុនណុលយាយចាំ?

ខ៖ ចាំ។

ក៖ លុនណុលយាយអាចប្រាប់ចៅខ្លះបានទេថាពេលហ្នឹងយាយនៅណាហើយយាយធ្វើអីគេទៅពេលណុង?

ខ៖ ណាខ្ញុំនៅតែផ្ទះធ្វើស្រែធ្វើអីស៊ីហ្នឹង!

ក៖ ប៉ុន្តែកាលណុងយាយនៅណា?

ខ៖ នៅព្រៃវែង។

ក៖ នៅស្រុកភូមិណុងអូ៎ចុះអើយាយគិតថាឪពុកម្ដាយយាយពេលណុងទៅណាយាយនៅជុំគា្នរឺមួយក៏ម៉េច?

ខ៖ កាលណុងឪពុកម្ដាយខ្ញុំម្ដាយខ្ញុំស្លាប់ហើយនៅតែឪពុក។

ក៖ ជំនាន់លុនណុលហោសយាយ?  
ខ៖ ណុងហើយជំនាន់លុនណុលណុងម្ដាយខ្ញុំបានស្លាប់ហើយ!

ក៖ អូ៎!

ខ៖ មានតែឪពុក។

ក៖ ចុះយាយមានចាំជំនាន់លុនណុលណុងគេមានផ្ទុះគ្រាប់ផ្លោងហីយាយណេះ?

ខ៖ ជំនាន់លុនណុលណុងគ្រាប់ផ្លោងអូ៎នាំតែកូនដេកក្នុងរូងទេធ្វើរូងអោយកូនដេក។

ក៖ ត្រងសេហ្នឹងហីយាយ?

ខ៖ ហ្នឹងហើយត្រង់សេហ្នឹង!

ក៖ រួចយើងនាំគា្នកូនចៅហ្នឹងទៅដេកក្នុងហ្នឹងទៅ?

ខ៖ នាំកូនចៅដេកណុងទៅកាប់ដើមគរប៉ុនៗណេះដាក់ពីលើហេស!

ក៖ ខ្លាចគេទំលាក់គ្រាប់ត្រូវណេះ?

ខ៖ ហ្នឹងហើយមើលណាក្នុងមួយយប់វាបាញ់បន្តក់ណែងបីដងពីរដងវាបាញ់មួយជុំចឹងទំលាក់ចឹងទំលាក់មួយជុំចឹងមួយជុំធំហោស!

ក៖ បាទយាយ!

ខ៖ អូយនិយាយម៉ាអោយតែភ្លឺច្បាស់បាយឆ្អិនហើយថ្ងៃស្មានេះបាយបាយល្ងាចហើយ!

ក៖ អូ៎!

ខ៖ មិនហ៊ានអោយចៅហ្នឹងកូនដើរទៅណាទេកូនមើលគោមើលក្របីក៏ប្រាប់កូនថាកូននៅមើលគោអាកូនច្បង។

ក៖ បាទយាយ!

ខ៖ មើលគោកូនអើយកូនឯងមើលគោល្មមៗពេលមកផ្ទះអោយស៊ីដំប៉ើងអីកូនហ្នឹងថ្ងៃស្មាហ្នឹងបាយហើយនាំកូនមិនស៊ីណាឆ្ងាយពីរូងទេក្បែររូងហ្នឹងពីណាក្ដុងមកចូលរូង។

ក៖ យើងខ្លាច?

ខ៖ អើហ្នឹងហើយខ្លាចអាទិត្យអើយ!

ក៖ ពេលណុងពីណាគេវ៉ៃគា្នយាយដឹងអត់?

ខ៖ ខ្ញុំភ្លេចអស់ហើយដឹងទេ។

ក៖ ប៉ុនគ្រាន់ដឹងថាយើងខ្លាចត្រង់ថាគ្រាប់ផ្លោងចឹងទៅយើងរត់ចូលត្រង់សេណេះយាយណេះ?

ខ៖ ហ្នឹងហើយ!

ក៖ ប៉ុន្តែពេលណុងយើងនៅធ្វើស្រែចំការនៅឡើយតើណេះយាយណេះ?

ខ៖ នៅនៅធ្វើ។

ក៖ ថ្ងៃៗចឹងទៅយើងទៅធ្វើធម្មតាទៅ?

ខ៖ អើអាហ្នឹងពេលណុងវាពេលណាយើងធ្វើច្រូតស្រូវច្រូតអីចឹងអត់មានធ្វើអីទេណាស់រៀងៗហាស!

ក៖ បាទយាយ!

ខ៖ អើយើងច្រូតយើងដឹកមកផ្ទះយើងមកអើពេលណាវាវ៉ៃគា្នពេលណាអាណាវ៉ៃណាវ៉ៃទៅគិតតែនាំកូនដេកក្នុងរូង។

ក៖ រួចចុះយប់ឡើងលឺថាយប់ឡើងគេអត់អោយបញ្ចេញភ្លើងណាហីយាយហេស?

ខ៖ អត់មានភ្លើងទេ។

ក៖ ដោយសារតែយន្តហោះវាហោះឆ្លុះមើលណេះ?

ខ៖ អើដឹងអីទេមិនបានមើលអាយន្តហោះផងមិនដឹងយន្តយ៉ាងម៉េចផង។

ក៖ ដោយសារពេលណុងយើងរត់ចូលរូងអស់ហើយ?

ខ៖ ចូលរូងអស់ហើយមាននរណាមើលអីមើលហាសកាលជំនាន់ណុងហាសខ្ញុំនៅផ្ទះតាខ្ញុំទៅហាន់ថ្នាំហើយអារថគ្រោះគេមកពីត្បូងមកមកជ្រកក្រោយផ្ទះខ្ញុំសុទ្ធតែត្រពាំងគេហៅស្រែត្រពាំង។

ក៖ បាទយាយ!

ខ៖ ហ្នឹងហើយរថគ្រោះសុទ្ធតែយួនសុទ្ធតែអីហ្នឹង!

ក៖ បាទ!

ខ៖ ដល់ពេលឃើញចឹងជួយចិត្តតែអាប្ដីហាន់ថ្នាំហ្នឹងដឹងស្មាណាគេមកអាកូនអីណេះក៏មានអាកូនគោនេះអើលប់លិនអស់ហើយភ្លេចមុខភ្លេចក្រោយហើយទាល់តែជុំគា្នបានសប្បាយបើថាអត់ជុំគា្នអត់សប្បាយទេ។

ក៖ ដោយសារខ្លាចកូន?

ខ៖ ហ្នឹងហើយ!

ក៖ រៀងខ្លួនណេះ?

ខ៖ ខ្លាចហាសហ្នឹងហើយរៀងខ្លួនហើយ!

ក៖ អូ៎!

ខ៖ យប់ចេះកុំអោយឃើញនរណាដុតភ្លើងដុតអីណាភ្នកគោអីណានោះគ្មានទេងងឹតឈឹងអស់ហើយផ្ទះណាដូចផ្ទះណាចឹងមិនថាត្រឹមផ្ទះខ្ញុំទេប្រវត្តិណុងហោស។

ក៖ តែផ្ទះគេក៏បិតដែរណេះយាយណេះ?

ខ៖ ដូចតែគា្នប្រវត្តិជូចត់អស់ហើយ!

ក៖ អូ៎ចុះនៅពេលដែរចឹងនៅពេលដែរដាច់ប៉ុលពតអើពេលដែរដាច់លុនណុលបានយើងចាប់ផ្ដើមចូលប៉ុលពតភ្លាមៗណេះយាយណេះ?

ខ៖ ណុងហើយ!

ក៖ ប៉ុន្តែប៉ុលពតយាយចាំច្រើនទេយាយ?

ខ៖ ប៉ុលពតហ្នឹងវាពិបាកណាស់។

ក៖ កាលប៉ុលពតយាយនៅណាយាយ?

ខ៖ ខ្ញុំនៅស្រុកណុង។

ក៖ នៅស្រុកណុងហោស?

ខ៖ ចា៎!

ក៖ ចុះគេអោយយាយធ្វើអីគេ?

ខ៖ ដាំបាយគេអោយដាំបាយកន្លះខែខ្ញុំដាំបានតែពីរថ្ងៃទេឈឺហើយ!

ក៖ អើម៉េចចឹងយាយ?

ខ៖ អើអោយបុកស្រូវប្រាំពីរថ្ងៃបុកបានតែពីរថ្ងៃទេឈឺហើយមិនដឹងមកពីណាឈឺបើមិនឈឺធ្វើ។

ក៖ គេយកយាយទៅណាទៅយាយ?

ខ៖ យកទៅណាទេមើលកូនឈឺដេកមើលកូនទៅ។

ក៖ យាយនៅមើលក្មេងៗណេះ?

ខ៖ ហ្នឹងមើលក្មេងក៏មើល។

ក៖ យាយកាលណុងយាយអាយុប៉ុន្មានហើយយាយហានៅកាលប៉ុលពតហាស?

ខ៖ មិនទាន់ទេកាលប៉ុលពតអាយុប៉ុន្មានទេខ្ញុំភ្លេចហើយ!

ក៖ ប៉ុន្តែគេអោយយាយធ្វើអីគេខ្លះទៅយាយជំនាន់ណុង?

ខ៖ ជំនាន់ណុងខ្ញុំគេអោយមិនដែរបានទៅស្ទូង ទៅស្ទូងបានតែពីរថ្ងៃទេលែងអោយទៅស្ទូងហើយគេអោយនៅដាំបាយ។

ក៖ ម៉េចចឹងយាយ?

ខ៖ គេអោយចាត់តាំងអោយដាំបាយម្ដង ដាំបាយហ្នឹងមិនដែរដាំបាយយូរដែរបានតែពីរថ្ងៃឈឺហើយឈឺទៅក៏លែងធ្វើទៅ។

ក៖ រួចទៅបីឆ្នាំជាងហ្នឹងយាយធ្វើអីគេទៅចឹង?

ខ៖ ធ្វើអីទេនៅផ្ទះមើលកូន។

ក៖ មើលកូនហោសយាយ?

ខ៖ ហើយទៅយកចំប៉ើងគោលួចក្ដាប់គេមួយក្ដាប់ពីរក្ដាប់ដាក់ក្នុងចង្រ្គាន់តូចមកបែម្ខាងជញ្ជាំងអាតូម្ខាងអត់ប្រកទេផ្ទះបាយ។

ក៖ បាទយាយ!

ខ៖ ដាក់ហាលស្រូវ។

ក៖ អូ៎!

ខ៖ ហាលបាយបានមួយក្ដាំងប៉ុណ្ណឹងបានបុកគេទៅបាត់អស់បុកទៅបុកអាលែងត្បាល់កូនត្បាលប៉ុណ្ណឹងហាស!

ក៖ បាទយាយ!

ខ៖ ហ្នឹងហើយបុកកូនទៅបាយរួមម៉ែអើយថ្ងៃហ្នឹងអត់មានអីស៊ីទេម៉ែអើយបបរទឹកត្រីក៏គ្មានដែរកូនឯងយកបបរមកនាំក្ដាមប្រៃម៉ែជ្រកមកហើយកូនយកមួយកន្តុងប៉ុណ្ណឹងអោយកូនចាប់ក្ដាមយកមកជ្រលូកអោយកូនស៊ី។

ក៖ អូ៎បាទយាយពិបាកហាសណេះយាយណេះ?

ខ៖ អើ!

ក៖ អូ៎យើងចាប់ក្ដាមចាប់អីចឹងប៉ុលពតគេអត់ថាអីទេយាយហោស?

ខ៖ ក្មេងៗលួចចាប់ហាស!

ក៖ អូ៎លួចចាប់ហោស?

ខ៖ ណុងហើយបើកចំហគេយកអោយឯងស៊ីឥឡូវ។

ក៖ ចុះពេលណុងយើងបានហូបអត់យាយរឺមួយក៏ហូបបបរ?

ខ៖ បាយហ្នឹងចេះអង្ករហ្នឹងបានកូនទៅស៊ីបាយទៅស៊ីបបរទៅយើងដាំបាយម៉ាកូនឆ្នាំងប៉ុណ្ណឹងហាស!

ក៖ បាទយាយ!

ខ៖ ដាក់ក្នុងចង្រ្គានបង្កប់ដាំទៅមុនមកហូបអាហ្នឹងទៅហូបម៉ែអើយបបរហូបមិនឆ្អែតទេអើកុំមាត់ចាប់មាន់មួយយកស្ងោរកំសៀវ។

ក៖ បាទចាំទំនេរចាំទំនេរស្អែកទៅលេងផ្ទះយាយយាយអូ៎ចុះយាយគិតថាអើចឹងប្ដីរបស់យាយគេអោយនៅជាមួយយាយអត់ពេលណុង?

ខ៖ ប្ដីខ្ញុំមាននៅជាមួយខ្ញុំណាកាលណុងគេបំបែកគា្នតើ!

ក៖ បំបែកគា្នហោស?

ខ៖ ណុងហើយ!

ក៖ ប៉ុន្តែប្ដីយាយគេអោយធ្វើអីទៅពេលណុង?

ខ៖ ប្ដីខ្ញុំគេអោយធ្វើប្រធានសហករ។

ក៖ អូ៎ធ្វើធំផង?

ខ៖ ធ្វើប្រធានសហករគេទៅណាមកណាគេមិនប្រាប់យើងទេអាប្រពន្ធអារម្មណ៍អាប្ដីទៅណាទៅណីបារម្ភហើយប៉ុនអើទៅមួយអាទិត្យចឹងមកវិញមក។

ក៖ អូ៎បាទយាយ!

ខ៖ អើទៅចឹងគេកាប់ព្រៃភ្នំហោស!

ក៖ ឆ្ងាយហោសយាយ?

ខ៖ ឆ្ងាយដែរកាប់ព្រៃភ្នំដូចថាគ្មានទេអាអង្រ្គងហ្នឹងខាំគ្មានទេមកវិញខ្ទួលហើយ ខ្ទួលហ្នឹងខំតែឈឺទេបើមិនឈឺទៀត។

ក៖ និយាយរួម…?

ខ៖ គ្មានថ្នាំអីទេមានអាដែងដើមឈើដើមព្រៃហ្នឹងដាក់ដាំអោយផឹកទៅ។

ក៖ ចុះគេមានអាថ្នាំអាចម៍ទន្សាយហោសយាយខ្មៅៗ?

ខ៖ អើអាថ្នាំអាចម៍ទន្សាយណុងហាសអោយលេបទៅ។

ក៖ លេបបាត់អត់យាយ?

ខ៖ គ្មានបាត់គ្មានអីទេខ្ញុំផឹកអាថ្នាំឆ្នាំងខ្ញុំកូនខ្ចីណុង។

ក៖ អូ៎!

ខ៖ កូនខ្ញុំហោស!

ក៖ និយាយរួមឈឺអីក៏គេអោយលេបថ្នាំណុងដែរណេះយាយណេះ?

ខ៖ ហ្នឹងហើយខ្ញុំថ្នាំថ្នាំខ្ញុំថ្នាំកូនខ្ចីហ្នឹងតាខ្ញុំគាត់ចេះអោយតែបានបោចវល្លិ៍អង្គុយយកមកដាក់មួយឆ្នាំងទៅផឹកទៅជាហើយបើពួកកូនចៅខ្ញុំហ្នឹង!

ក៖ អូ៎!

ខ៖ ខំបានតំរិះខ្លួនឯងនោះអីងាប់អស់ហើយ!

ក៖ អូ៎ចុះ…?

ខ៖ កុំសង្ឃឹម។

ក៖ ពេលហ្នឹងតានៅឆ្ងាយពីយាយហោស?

ខ៖ កាលណុងខ្ញុំទៅខាងមិនឆ្ងាយប៉ុន្មានទេប្រហែលផ្ទះកូនខ្ញុំ។

ក៖ អូ៎ប៉ុន្តែនៅស្រុកជាមួយគា្នទេណេះយាយណេះ?

ខ៖ ស្រុកជាមួយគា្ន។

ក៖ អូ៎ប៉ុន្តែតាធ្វើការហត់ជាងយាយ?

ខ៖ ហត់ហត់ហាស!

ក៖ ប៉ុន្តែអោយយើងមកជួបគា្នអត់យាយ?

ខ៖ មកជួបមានអីអើអាទិត្យអើយប្រវត្តិណុងវាជូចត់អស់ហើយ!

ក៖ អូ៎ចុះសំរាប់កូនៗយាយវិញពេលណុងគេអោយធ្វើអីទៅយាយពេលណុងយាយមានកូនប៉ុន្មាននាក់ហើយប្រាំមួយនាក់ហើយរឺមួយក៏ម៉េច?

ខ៖ កូនខ្ញុំមើលមីតូចជាងគេមីរុំកាលណុងវានៅស្ទើរៗអាខ្លះមើលគោអាខ្លះទៅរៀនអីណាទេបំបែកគា្នដូចកូនកណ្ដុរកូនកន្លាតកូនមាន់កូនទាហាសអាមួយទៅឆ្វេងអាមួយទៅស្ដាំ។

ក៖ ប៉ុន្តែគេអត់ទាន់អោយធ្វើការណាហី?

ខ៖ គេអោយខាងលើកអាចម៍គោ។

ក៖ លើកអាចម៍គោចុះបងស្រី?

ខ៖ កូនខ្ញុំស្រីហ្នឹង!

ក៖ អើបងស្រីគាត់នៅរាល់ថ្ងៃហ្នឹង?

ខ៖ ហ្នឹង!

ក៖ បាទ!

ខ៖ មីស្រីហ្នឹងគេអោយខាងមើលប្អូន។

ក៖ មើលប្អូនហេស?

ខ៖ ណុងហើយមីហ្នឹងខាងមើលប្អូន។

ក៖ អូ៎!

ខ៖ អើបានវាហ្នឹងមើលប្អូនខ្ញុំបានបុកអង្ករបានអ៊ុំដាំអោយកូនស៊ីទាំងអស់ពិបាក។

ក៖ បាទយាយ!

ខ៖ អើខំមានតំរិះប៉ុណ្ណឹងអាទិត្យអើកូនខ្ញុំងាប់អស់ហើយ!

ក៖ អូ៎ចុះនៅពេលដែរយាយគិតថានៅពេលដែរចប់ពីប៉ុលពតវិញហាសយាយ?

ខ៖ អើ!

ក៖ ពេលហ្នឹងយើងធ្វើអីទៅយាយពេលហ្នឹងប៉ុន្តែយើងប៉ុលពតគេអត់ជំលាសយើងទៅណាណាហីយាយហេស?

ខ៖ ចប់ប៉ុលពតណុងមកហេស?

ក៖ បាទ!

ខ៖ មិនជំលាសទៅណានៅស្រុកយើង។

ក៖ ប៉ុន្តែកាលប៉ុលពតគេមានជំលាសយើងទៅនៅខេត្តផ្សេងអត់យាយ?

ខ៖ អត់ទេ។

ក៖ នៅតែស្រុកហ្នឹង?

ខ៖ នៅតែស្រុកហ្នឹងដដែរ។

ក៖ អូ៎ចឹងស្រួលហាសណេះយាយណេះ?

ខ៖ ហ្នឹងហើយ!

ក៖ ដោយសារយើងនៅជិតផ្ទះយើង?

ខ៖ នៅភូមិយើង។

ក៖ អូ៎ចឹងស្រួលជាងគេផ្សេងៗណេះយាយ?

ខ៖ ម្ដុំខ្ញុំណុងម៉ានិយាយមែនទែនម៉ាស្រុកកំពុងសឹងផ្ទះណានៅភូមិណាភូមិហ្នឹងទៅ។

ក៖ អូ៎ស្រួល?

ខ៖ ហ្នឹងហើយ!

ក៖ ចុះយាយគិតថាពេលដាច់ប៉ុលពតហ្នឹងយាយធ្វើអីទៅធ្វើស្រែចំការហាសណេះយាយ?

ខ៖ ខ្ញុំធ្វើស្រែចំការធ្វើប្រាំងធ្វើអីហោស!

ក៖ ប៉ុន្តែពេលណុងវេទនាហាសណេះយាយណេះ?

ខ៖ ធ្វើបែកប៉ុលពតហ្នឹងយ៉ាប់មួយឆ្នាំដែរកណាត់ពីរម៉ែត្រទៅដូរស្រូវគេយើងទូលហោឆ្ងាយហាសទូលឈឺអស់ហើយជើង។

ក៖ ប៉ុន្មានគីឡូទៅយាយបើយាយគិត?

ខ៖ អូ៎គិតគីឡូច្រើនហាស!

ក៖ ពីហ្នឹងទៅមណ្ឌលគិរី?

ខ៖ អូ៎មែនជិតទេឆ្ងាយជាងហ្នឹងពីរដង។

ក៖ អូ៎ពីហ្នឹងទៅមណ្ឌលគិឬីចង់មួយរយគីឡូបាត់ហើយហ្នឹង?

ខ៖ អើយឆ្ងាយឆ្ងាយមែន។

ក៖ រួចដើរទៅប៉ុន្មានថ្ងៃទៅយាយ?

ខ៖ ទៅពីរម៉ោងបីទៅដល់ណុងម៉ោងប្រាំដើរ។

ក៖ អូ៎!

ខ៖ អត់មានឈប់ទេឈប់តែស៊ីបាយទេ។

ក៖ គ្នាច្រើនហេសយាយ?

ខ៖ ខ្ញុំទៅគ្នាច្រើនទៅបួនដប់នាក់អីហោស!

ក៖ ស្រីប្រសុទៅចឹងហាសណេះ?

ខ៖ ស្រីប្រុសៗទៅណុងវេចអង្ករអីស៊ីហាស!

ក៖ បាទយាយ!

ខ៖ អើទាំងគេទាំងឯងអត់ភូមិឯងអត់ណុងមានតែរកទៅ ទៅប្រធានណាគេជិតល្អទៅគេកើបជង្រុកគេអោយមកអើយនរណាគេជានារីទៅគេមិនអោយយើងទេមានក្រណាត់មានអាវអីដូចគេទៅ។

ក៖ បាទយាយ!

ខ៖ ជាកន្ទេលជាស្អីៗហ្នឹងចឹងហាសប្រវត្តិណុងហាស!

ក៖ បាទយាយបាទ!

ខ៖ ប្រវត្តិជូចត់ហើយ!

ក៖ ចុះយាយគិតថាចឹងអើនៅពេលដែរយើងពេលណាដែរយាយគិតថាអូ៎សន្តិសុខនៅក្នុងប្រទេសយើងរៀងខ្លួនហើយជីវភាពយាយរៀងខ្លួលហាស?

ខ៖ ស្រួលវិញ។

ក៖ បាទដូចថាឆ្នាំណាឆ្នាំកៅបីយាយចូលឧន្តាក់មែនទេយាយ?

ខ៖ អើ!

ក៖ ចឹងយើងចាប់ផ្ដើមស្រួលសប្បាយហាសណេះយាយណេះ?

ខ៖ ណុងរៀងស្រួលបន្តិចកាលណុងប៉ុនគ្រាន់ថាបានធូធារម្ដងបន្តិចៗវាមិនបានធូររហូតទេនៅតែអ្នកគេមានតំរិះគេមានវិជ្ជាគេទេអ្នករកអ្នកអីទេឯងរកអីធ្វើស្រែសធ្វើតែស្រែទៅបានស្រូវស៊ីទៅឯងអ្នកធ្វើស្រែនោះគេអ្នកជួញដូរគេចេះជួញដូរទៅ។

ក៖ បាទយាយចុះយាយគិតថាចឹងពេលណាដែរយើងចាប់ផ្ដើមសប្បាយយាយជំនាន់កៅបីរឺមួយក៏ជំនាន់បច្ចុប្បន្នឥឡូវៗដែរយើងចាប់ផ្ដើមថាអូ៎យើងធូរធារហើយយើងសប្បាយហើយ?

ខ៖ អូ៎មកសប្បាយឥឡូវបែមកកើតទុកវិញទៀតហើយ!

ក៖ អូ៎កើតទុកជំងឺហ្នឹងណេះយាយណេះ?

ខ៖ អើកើតទុកជំងឺ។

ក៖ អូ៎បាទយាយ!

ខ៖ ប៉ុន្តែខ្ញុំគ្មានកើតទុកទេជំងឺហ្នឹងវាមិនមករាលដាលអស់ហ្នឹងទេជំងឺថាគេមកនាំមកនៅភ្នំពេញនៅតែភ្នំពេញទេជំងឺវានៅទំតែភ្នំពេញណុង។

ក៖ បាទ!

ខ៖ ហ្នឹងហើយ!

ក៖ យើងអ្នកស្រុកហ្នឹងយើងនៅតែយើងទេណេះ?

ខ៖ មែននៅយើងហ្នឹងអត់អីទេ។

ក៖ បាទ!

ខ៖ ហ្នឹងតាមខ្ញុំមិននេះទេខ្ញុំមិនចេះក្បួនមិនចេះអីទេមិនចេះអក្សរទេប៉ុន្តែខ្ញុំតាមមើលណាស់។

ក៖ បាទយាយបាទ!

ខ៖ មិនព្រោះហោសមួយថ្ងៃៗមើលឥឡូវលឺថាបញ្ចូនប៉ុន្មានបីអើមួយរយចិតសិបនាក់ណាមកទៀតហើយឥឡូវសម្ដេចមិនអោយមកណា។

ក៖ អើ!

ខ៖ ហ្នឹងហើយឃាត់ហើយឃាត់លែងអោយមកហើយមួយរយហុកសិបនាក់ណោះហុកសិបពីរនាក់ខ្ញុំស្ដាប់វិទ្យុតើ!

ក៖ បាទយាយបាទអូ៎យាយចៅសុំសួរបន្តិចយាយមានកូនប៉ុន្មាននាក់យាយប្រាំមួយនាក់ហេស?

ខ៖ ខ្ញុំហេស?

ក៖ បាទ!

ខ៖ កូនខ្ញុំប្រាំបី។

ក៖ ប្រាំបីនាក់?

ខ៖ ចា៎!

ក៖ ប៉ុន្តែគាត់នៅហ្នឹងទាំងអស់?

ខ៖ នៅហ្នឹងបួន។

ក៖ នៅណោះបួន?

ខ៖ នៅណោះបួន។

ក៖ ចុះកូនយាយបួននាក់នៅហ្នឹងនៅជិតៗគា្នទេយាយ?

ខ៖ ហ្នឹងនៅហ្នឹងហើយនៅស្រែឃ្វានណោះពីរនាក់។

ក៖ អូ៎ចុះម្នាក់ទៀត?

ខ៖ នៅស្រែឃ្វានពីរមកហ្នឹងមានចៅអីវិនមកនៅដែរ។

ក៖ អូ៎រួចចុះនៅព្រៃវែងណោះបួននាក់ដែរ?

ខ៖ បួននាក់។

ក៖ ចុះពួកគាត់រកស៊ីមុខរបរអីខ្លះទៅយាយ?

ខ៖ អើចេះតែរកទៅ។

ក៖ នៅខាងព្រៃវែងហ្នឹងគាត់ធ្វើអីធ្វើស្រែចំការណេះយាយណេះ?

ខ៖ ធ្វើស្រែកូនអស់ហ្នឹងធ្វើស្រែទាំងអស់គា្នហ្នឹង!

ក៖ អូ៎ដល់ពេលគាត់នៅណេះគាត់រកស៊ីលក់ដូរទៅ?

ខ៖ អើអានេះទើបលក់ដូរតែកូនមួយហ្នឹងទេសល់ប៉ុន្មានធ្វើស្រែដែរហ្នឹងធ្វើស្រែអាទាំងអស់គា្នហ្នឹង!

ក៖ អូ៎បាទយាយប៉ុន្តែយាយនៅជាប់ផ្ទះយាយមិញគាត់អ្នកជិតខាងទេណេះយាយណេះ?

ខ៖ ដន្លងខ្ញុំ។

ក៖ អូ៎ដន្លងហោស?

ខ៖ ហ្នឹងហើយ!

ក៖ អូ៎ម្ដាយរបស់បងប្រុសណេះ?

ខ៖ ម្ដាយបងស្រី។

ក៖ បងស្រី?

ខ៖ កូនប្រុសកូនពៅខ្ញុំ។

ក៖ អូ៎ចឹងហោស?

ខ៖ ហ្នឹងហើយ!

ក៖ អូ៎ចឹងមានន័យថាបងប្រុសកូនពៅរបស់យាយ?

ខ៖ ហ្នឹងហើយ!

ក៖ អូ៎គាត់រកស៊ីមុខរបរចឹងទៅយើងរីកចំរៀនណេះយាយណេះ?

ខ៖ ចា៎!

ក៖ ចុះយាយគិតថាអើកាលយាយនៅរៀនកាលយាយនៅក្មេងយាយធ្លាប់មានគោលបំណងថាយាយធំឡើងយាយចង់ធ្វើអីអត់ធ្លាប់គិតអត់យាយពេលណុង?

ខ៖ ធ្វើអីទេចង់ធ្វើតែស្រែ។

ក៖ ចង់ធ្វើតែស្រែទេហោសយាយ?

ខ៖ មានចិត្តបំណងធ្វើអីធ្វើគ្រូធ្វើគ្រាអីណាមានធ្វើតែស្រែមួយមុខហ្នឹង!

ក៖ មកយលងអត់ចេះអត់ដែរបានរៀនណេះយាយណេះ?

ខ៖ ចា៎!

ក៖ អូ៎ចុះយាយចៅមានសំនួរចុងក្រោយមួយយាយបើសិនជាចង់អោយយាយផ្ដែផ្ដាំទៅកូនចៅជំនាន់ក្រោយយាយគិតថាយាយមានអីដែរចង់ផ្ដែផ្ដាំទៅពួកគាត់អត់យាយ?

ខ៖ មានអីផ្ដែផ្ដាំហោសមានផ្ដែផ្ដាំថា…។

ក៖ លក្ខណៈថាចង់អោយពួកគាត់អើខំប្រឹងរៀនដើម្បីមានអនាគត់ល្អអាចមានការងារល្អ?

ខ៖ អើប្រដៅចៅរាល់តែថ្ងៃអោយប្រឹងរៀនហ្នឹងអោយចៅអើយចៅយាយវាមិនបានចេះទេចៅឯងនេះនៅក្មេងខំប្រឹងទៅអោយចេះដឹងហ្នឹងគេកុំអោយល្ងង់ប្រដៅចៅរាល់តែថ្ងៃចឹងៗ។

ក៖ អូ៎!

ខ៖ អោយចៅដើរល្អកុំចៅដើរធ្វើអំពើអាក្រក់នេះមិនចូលចិត្តទេ។

ក៖ អូ៎បាទយាយចុះយាយគិតថាយាយចង់អោយចៅដើម្បីជៀសវៀងផុតពីគ្រឿងញៀនរឺមួយក៏អីផ្សេងៗយាយមានធ្លាប់ប្រដៅដែរណេះយាយណេះ?

ខ៖ អើខ្ញុំប្រដៅទាំងអស់ចៅតូចចៅធំចៅក្រមុំចៅកំលោះអីប្រដៅអាទាំងអស់គ្នាណុង។

ក៖ ចុះ…?

ខ៖ មែនប្រដៅតែចៅតូចៗទេ។

ក៖ ប៉ុន្តែចៅយាយមានចៅច្រើនហេសយាយហេស?

ខ៖ អូយចៅខ្ញុំហាសបើរាប់ទាំងចៅទួតទាំងអីហាសសាមសិបជាង។

ក៖​​ អូ៎ចៅទួតមានអើ…?

ខ៖ ចៅទួតដប់បី។

ក៖​ អូ៎គ្រាន់តែចៅហ្នឹងចង់ម៉្ភៃនាក់ជាងហើយណេះយាយណេះ?

ខ៖ ជាងម៉្ភៃនាក់ហើយ!

ក៖ ដោយសារកូនយាយមានប្រាំបី?

ខ៖ ហ្នឹងហើយ!

ក៖ អូ៎បាទយាយចឹងយាយមានអីដែរចង់ផ្ដែផ្ដាំផ្សេងទៀតអត់យាយ?

ខ៖ មិនផ្ដែផ្ដាំអីទៀតទេខ្ញុំ។

ក៖ អូ៎បាទចឹងជាចុងក្រោយចៅអរគុណច្រើនយាយដែរបានអោយចៅពិភាក្សាជាមួយយាយទាក់ទងពីប្រវត្តិរបស់យាយ ហើយចៅហ្នឹងដាក់ការសម្ភាសទាំងអស់នេះទៅក្នុងវេបសាយរបស់សាលាសដើមកបីតំកល់ទុកអោយកូនចៅដូចជាក្មេងៗជំនាន់ក្រោយបានស្គាល់បានសិក្សាពីប្រវត្តិរបស់យាយដែរយាយបានរៀបរាប់ប្រាប់ចៅមិញចឹងហាសណេះយាយណេះ?

ខ៖ ចា៎!

ក៖ បាទអរគុណច្រើនយាយ។